Document ID: 32012R0446

REGULAMENTUL DELEGAT (UE) NR. 446/2012 AL COMISIEI
din 21 martie 2012
de completare a Regulamentului (CE) nr. 1060/2009 al Parlamentului European și al Consiliului în ceea ce privește standardele tehnice de reglementare referitoare la conținutul și formatul rapoartelor periodice privind datele de rating care trebuie transmise Autorității europene pentru valori mobiliare și piețe de către agențiile de rating de credit
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit (1), în special articolul 21 alineatul (4) litera (e),
întrucât:
(1)
În conformitate cu articolul 21 alineatul (4) litera (e) din Regulamentul (CE) nr. 1060/2009, Autoritatea europeană pentru valori mobiliare și piețe (AEVMP) trebuie să prezinte Comisiei spre aprobare, până la 2 ianuarie 2012, proiecte de standarde tehnice de reglementare cu privire la conținutul și formatul datelor de rating pe care agențiile de rating trebuie să le raporteze periodic către AEVMP. Scopul acestor raportări periodice este de a permite AEVMP să își îndeplinească atribuțiile cu privire la supravegherea continuă a agențiilor de rating de credit, în conformitate cu articolul 21 alineatul (1) din regulamentul respectiv.
(2)
Datele de rating trebuie să permită AEVMP să supravegheze îndeaproape conduita și activitățile agențiilor de rating, astfel încât să fie în măsură să reacționeze prompt în cazul unei încălcări reale sau potențiale a cerințelor Regulamentului (CE) nr. 1060/2009. De aceea, datele de rating trebuie raportate în mod normal către AEVMP lunar. Cu toate acestea, din motive de proporționalitate, agențiile de rating de credit care au mai puțin de 50 de angajați și care nu fac parte dintr-un grup trebuie să aibă posibilitatea de a raporta date de rating din două în două luni, în loc de o dată pe lună. AEVMP trebuie să aibă totuși posibilitatea de a solicita agențiilor de rating de credit respective să furnizeze rapoarte lunare, în funcție de numărul și tipul ratingurilor lor, inclusiv de complexitatea analizei de credit, de relevanța instrumentelor sau a emitenților cărora li se acordă ratinguri și de eligibilitatea ratingurilor pentru a fi utilizate în scopuri cum sunt cele prevăzute în Directiva 2006/48/CE a Parlamentului European și a Consiliului (2).
(3)
Datele raportate trebuie compilate într-un format standard pentru a permite AEVMP să le primească și să le proceseze automat în sistemele sale interne. Datorită progresului tehnic, este posibil ca AEVMP să fie nevoită să actualizeze și să transmită, prin comunicări sau orientări specifice, o serie de instrucțiuni tehnice de raportare privind transmiterea sau formatul fișierelor care trebuie prezentate de agențiile de rating.
(4)
Pentru a asigura o raportare completă și corectă a datelor de rating și a lua în considerare evoluția piețelor financiare, este important să se permită agențiilor de rating de credit să dezvolte sisteme și proceduri adecvate în funcție de specificațiile tehnice furnizate de AEVMP. În acest scop, prezentul regulament trebuie să intre în vigoare numai la șase luni după publicare. Între timp, agențiile de rating de credit trebuie să prezinte date periodice de rating în conformitate cu orientările existente emise de Comitetul autorităților europene de reglementare a piețelor valorilor mobiliare.
(5)
Agențiile de rating de credit care fac parte dintr-un grup trebuie să aibă posibilitatea de a raporta datele de rating separat către AEVMP sau de a mandata una dintre celelalte agenții din cadrul grupului să prezinte datele pentru toți membrii grupului care sunt supuși cerințelor de raportare.
(6)
Prezentul regulament se bazează pe proiectele de standarde tehnice de reglementare prezentate de către AEVMP Comisiei, în conformitate cu articolul 10 din Regulamentul (UE) nr. 1095/2010 al Parlamentului European și al Consiliului (3).
(7)
AEVMP a efectuat consultări publice deschise cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor înființat în conformitate cu articolul 37 din Regulamentul (UE) nr. 1095/2010,
ADOPTĂ PREZENTUL REGULAMENT:
Articolul 1
Obiect
Prezentul regulament prevede conținutul și formatul rapoartelor periodice cu date de rating care trebuie solicitate din partea agențiilor de rating de credit în scopul supravegherii continue de către Autoritatea europeană pentru valori mobiliare și piețe („AEVMP”), în conformitate cu articolul 21 alineatul (4) litera (e) din Regulamentul (CE) nr. 1060/2009.
Articolul 2
Principii de raportare
(1) Agențiile de rating de credit trebuie să respecte cerințele prevăzute de prezentul regulament și sunt responsabile de exactitatea și exhaustivitatea datelor raportate către AEVMP.
(2) În cazul unui grup de agenții de rating de credit, membrii grupului pot mandata un membru să transmită rapoartele prevăzute în prezentul regulament în nume propriu și în numele celorlalți membri ai grupului. Fiecare agenție de rating de credit în numele căreia este prezentat un raport trebuie identificată în datele prezentate AEVMP.
(3) Rapoartele transmise în conformitate cu prezentul regulament trebuie prezentate lunar și trebuie să furnizeze date de rating referitoare la luna calendaristică precedentă.
(4) Agențiile de rating de credit care au mai puțin de 50 de angajați și care nu fac parte dintr-un grup de agenții de rating de credit pot prezenta, o dată la două luni, rapoarte care să conțină date de rating referitoare la ultimele două luni calendaristice, cu excepția cazului în care AEVMP informează agenția de rating de credit că trebuie să prezinte rapoarte lunare având în vedere natura, complexitatea și gama ratingurilor de credit pe care le emite.
(5) Rapoartele se transmit către AEVMP în termen de cincisprezece zile de la sfârșitul perioadei la care se referă.
(6) Agențiile de rating de credit notifică fără întârziere AEVMP cu privire la orice circumstanțe excepționale care pot împiedica sau întârzia temporar prezentarea rapoartelor în conformitate cu prezentul regulament.
Articolul 3
Date care trebuie raportate
(1) La sfârșitul primei perioade de raportare, agenția de rating de credit trebuie să includă în rapoartele sale către AEVMP datele calitative prevăzute în tabelul 1 din anexă. În cazul în care datele respective se modifică în cursul unei perioade de raportare ulterioare, noile date trebuie transmise către AEVMP.
(2) Agențiile de rating de credit trebuie să furnizeze datele prevăzute în tabelul 2 din anexă pentru fiecare acțiune efectuată indicată în tabelul respectiv și pentru fiecare rating de credit vizat de acțiunea respectivă. Acțiunile raportate trebuie să se refere la ratingurile de credit emise sau aprobate de către agenția de rating de credit.
(3) În cazul în care în cursul unei perioade de raportare nu a avut loc nicio acțiune dintre cele indicate în tabelul 2, agenția de rating de credit nu este obligată să transmită o notificare în acest sens.
(4) Datele specificate în tabelul 1 și în tabelul 2 din anexă trebuie transmise către AEVMP în fișiere separate. Datele calitative indicate în tabelul 1 trebuie transmise înainte de transmiterea datelor prevăzute în tabelul 2.
Articolul 4
Tipuri de ratinguri
(1) Agențiile de rating de credit clasifică ratingurile care trebuie raportate în următoarele categorii:
(a)
ratinguri ale entităților comerciale;
(b)
ratinguri pentru finanțarea structurată;
(c)
ratinguri suverane și ale finanțelor publice;
(d)
ratinguri ale obligațiunilor garantate.
(2) În sensul alineatului (1), ratingurile pentru finanțarea structurată se raportează la un instrument financiar sau alte active care rezultă dintr-o tranzacție sau un program de securitizare menționat la articolul 4 punctul 36 din Directiva 2006/48/CE.
Atunci când raportează ratingurile pentru finanțarea structurată, agențiile de rating de credit clasifică ratingul în una dintre următoarele categorii de active:
(a)
titluri garantate cu active (asset-backed securities). Această categorie de active include împrumuturile pentru achiziționarea de autovehicule/ambarcațiuni/avioane, împrumuturile pentru studii, împrumuturile de consum, împrumuturile pentru tratamente medicale, împrumuturile pentru case prefabricate mobile, împrumuturile pentru producția de filme, împrumuturile pentru furnizorii de utilități, leasingurile de echipamente, creanțele aferente cărților de credit, garanțiile fiscale (tax liens), împrumuturile neperformante, instrumentele de tipul credit-linked note, împrumuturile pentru achiziționarea de vehicule de agrement și creanțele comerciale;
(b)
titluri garantate cu ipoteci rezidențiale (residential mortgage-backed securities). Această categorie de active include titlurile garantate cu ipoteci pe imobile rezidențiale, de înaltă calitate (prime) sau cu risc ridicat (non-prime), și creditele de nevoi personale cu ipotecă (home equity loans);
(c)
titluri garantate cu ipoteci comerciale (commercial mortgage-backed securities). Această categorie de active include împrumuturi pentru achiziționarea de spații comerciale sau de birouri, împrumuturi pentru spitale, azile de bătrâni, spații de depozitare, hoteluri, centre de îngrijiri medicale, împrumuturi industriale și proprietăți multifamiliale;
(d)
obligațiuni garantate cu active (collateralised debt obligations, CDO). Această categorie de active include obligațiuni garantate cu împrumuturi colateralizate, obligațiuni garantate cu obligațiuni, obligațiuni garantate sintetice, obligațiuni garantate în tranșă unică, obligațiuni garantate cu fonduri acoperite (hedge funds), obligațiuni garantate cu instrumente financiare garantate cu active și obligațiuni garantate cu obligațiuni de tip CDO;
(e)
efecte de comerț garantate cu active;
(f)
alte instrumente financiare structurate care nu sunt incluse în categoriile de active de mai sus, inclusiv obligațiuni garantate structurate, vehicule de investiții structurate, instrumente financiare emise pe polițe de asigurare (insurance-linked securities) și companii specializate în produse financiare derivate (derivative product companies).
(3) Ratingurile acordate obligațiunilor garantate se referă la obligațiuni garantate care nu sunt incluse în lista categoriilor de active prevăzute la alineatul (2) cu privire la ratingurile pentru finanțarea structurată.
Articolul 5
Proceduri de raportare
(1) Agențiile de rating de credit trebuie să transmită fișierele de date în conformitate cu schemele XML furnizate de AEVMP, folosind sistemul de raportare stabilit de AEVMP. Ele trebuie să denumească fișierele respectând convenția de denumire a fișierelor indicată de AEVMP.
(2) Agențiile de rating de credit trebuie să păstreze fișierele trimise către AEVMP și primite de aceasta în format electronic pentru o perioadă de cel puțin cinci ani. Aceste fișiere trebuie puse la dispoziția AEVMP la cerere.
(3) Atunci când o agenție de rating de credit identifică erori de fapt în datele care au fost raportate, agenția procedează la anularea și înlocuirea datelor în cauză.
(4) Pentru a anula datele, agenția de rating de credit transmite către AEVMP un fișier care cuprinde rubricile indicate în tabelul 3 din anexă. După anularea datelor inițiale, agenția de rating de credit transmite noua versiune a datelor utilizând un fișier care cuprinde rubricile indicate în tabelul 1 sau tabelul 2, după caz.
Articolul 6
Intrarea în vigoare
Prezentul regulament intră în vigoare după șase luni de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 martie 2012.

Labels: 4
19
10
12
15